text: 66-årig kvinde død efter brand
  02 september 2013 kl. 05.01
  En 66-årig kvinde døde i nat af de forbrændinger, som hun fik, da hun ved 17.30-tiden søndag forsøgte at slukke en brændende gryde med vand i en lejlighed i Fredericia.
  Kvinden fik forbrændinger over store dele af kroppen, og blev i helikopter fløjet til Rigshospitalet.
  Ulykken skete i en lejlighed på Luthersvej i Fredericia. Kvinden forsøgte at slukke ilden i en gryde med vand, men det udløste en lille eksplosion.
  Kvinden fik svære forbrændinger på 70 pct. af kroppen.
  Ambulancelæge Mogens Zarling rekvirerede en redningshelikopter, som til alt held var lige i nærheden. Derfor kunne kvinden flyves til Rigshospitalet en times tid efter ulykken.
  